Irene Simonsen (V), 2007-04-26:
I Venstre er vi glade for, at Integrationsministeriets tænketank har udarbejdet en fyldestgørende rapport, der fortæller os noget om, hvordan det står til med integrationen.
Rapporten fokuserer primært på værdier og normer, der uden tvivl er to faktorer, man ikke må glemme i hele integrationsdebatten.
Rapporten indeholder både gode og dårlige konklusioner.
Noget går godt, mens andet går mindre godt.
Det, der går godt, skal vi selvfølgelig glæde os over, og det skal vi bygge videre på, hvorimod vi skal i arbejdstøjet og bekæmpe det, der går mindre godt.
Jeg vil dog med det samme understrege, at integration er svært, og at der ikke findes nogen nemme løsninger, ingen steder, hvor gærdet er lavest.
Holdninger og værdier er ikke noget, man ændrer over natten.
Først og fremmest er det utrolig glædeligt, at så mange indvandrere og efterkommere fra muslimske lande slutter op om det danske demokrati og ytringsfriheden.
Tallene taler jo helt for sig selv.
97 pct. af indvandrerne mener, at demokratiet er et godt politisk system.
Opbakningen til ytringsfriheden blandt indvandrere er faktisk så stor, at den overgår danskernes.
I Venstre mener vi, at respekten og forståelsen for det danske demokrati og den danske grundlov er altafgørende.
Fundamentet i det danske samfund er jo netop de frihedsværdier, som vi er sikret via grundloven og demokratiet.
Jeg vil bare nævne et par stykker.
Grundlovens § 71 slår fast, at den personlige frihed er ukrænkelig uanset politisk eller religiøs baggrund.
Grundlovens § 77 sikrer os alle retten til at ytre os frit.
Derudover mener vi i Venstre naturligvis også, at man skal have respekt for den øvrige danske lovgivning og indordne sig efter den.
Det gælder, uanset om man er dansker, flygtning eller indvandrer.
Imidlertid slår tænketankens rapport også fast, at det ikke er de meget omtalte imamer, der er meningsdannere.
Kun 57 pct. af indvandrerne mener, at homoseksualitet er i orden, og synet på kønnenes ligestilling så jeg bestemt gerne var bedre.
Alt i alt er der jo plads til forbedringer, for i et moderne Danmark kan vi naturligvis ikke tolerere, at der bliver set ned på homoseksuelle, og at kvinder bliver betragtet som underlegne.
En løsning på de udfordringer og værdikonflikter får man efter min mening ikke ved at udarbejde et centralt regelsæt over danske værdier.
I Venstre tror vi ikke på, at det vil have nogen gavnlig effekt.
Vi mener, at værdikonflikterne skal tackles ude lokalt og ude i det virkelige liv.
En skoleinspektør, der tager sig en god, saglig snak med sine lærere, forældre og elever om, hvordan man understøtter demokratiet og fremmer respekten for kønnenes ligestilling i den daglige undervisning, er langt bedre for integrationen end et fastlagt sæt værdier dikteret fra Christiansborg.
I Venstre tror vi på, at de gode løsninger, de løsninger, der virker, de løsninger, der forbedrer integrationen, bliver skabt ude lokalt.
Det er ikke noget, som vi her i Folketinget skal regulere og lovgive om.
Venstre har siden 2001 været med til at føre en sund integrationspolitik, der har fået mange flere til at tage en uddannelse; langt flere kommer i arbejde og bliver selvforsørgende.
Det er naturligvis et skridt i den helt rigtige retning, som jeg glæder mig over, men integrationen tager som sagt tid.
Og der er stadig meget at tage fat på, det viser rapporten også.
Men i Venstre er vi skam allerede i arbejdstøjet.
Nu sætter vi fokus på at få langt flere indvandrerkvinder ud på arbejdsmarkedet.
Der er stadig for mange nydanske kvinder, der ikke har kontakt til det øvrige samfund og lever isoleret.
Derudover har Venstre også været med til at gennemføre indvandringsprøven og indfødsretsprøven og integrationseksamenen.
Derfor har vi været varme fortalere for både indvandringsprøven og indfødsretsprøven.
Disse og mange andre initiativer fra regeringens side ser vi meget optimistisk på; vi mener, at integrationen også fremover vil gå i den rigtige retning.
Vi er helt sikre på, at vi er på vej.
Jeg vil gerne på vegne af Venstre, Det Konservative Folkeparti og Dansk Folkeparti fremsætte følgende: Forslag til vedtagelse
Folketinget har noteret sig, at regeringen allerede har iværksat og støttet en række initiativer og projekter, der skal sikre udbredelsen af, kendskabet til og accepten af grundlæggende værdier i det danske samfund, herunder den gennemførte indfødsretsprøve og integrationserklæring og den kommende indvandringsprøve.
Folketinget noterer med tilfredshed, at integrationsministeren vil videreformidle anbefalingerne i tænketankens rapport om udlændinges værdier til kommuner og regioner.«